ROMÂNIA

JUDEŢUL PRAHOVA

ORAŞ BOLDEŞTI-SCĂENI

CONSILIUL LOCAL

PROCES –VERBAL

Încheiat astăzi 26.03.2024 în şedinţa ordinară a Consiliului Local al oraşului Boldeşti-Scăeni, la care au participat 15 consilieri din totalul de 17 consilieri în funcţie (lipsesc d.na Cărpușor Sanda și dl. Lăcătușu Ioan).

Convocarea consilierilor la şedinţă s-a făcut prin Dispoziţia primarului nr. 417/20.03.2024 şi în scris prin Convocator nr.4643/20.03.2024.

La lucrările şedinţei mai participă: d.na secretar general Tudor Florina - Neli, dl. Predea Gheorghe - administrator public, d.na Voinescu Oana, dl. Costescu Tudor, dl. Constantin Răzvan – consilier județean PNL, d.na Manolache Laura – reprezentant al Asociației FLAG Prahova.

Şedinţa de consiliu este prezidată de dl. Tănăsescu Stelian Horațiu care a fost ales în unanimitate de voturi preşedinte de şedinţă pentru lunile februarie-aprilie 2024.

Dl. primar propune introducerea unui nou punct pe ordinea de zi și anume *Proiect de hotărâre privind aprobarea tipului de suport alimentar diferenţiat precum şi modalitatea de distribuire a acestuia elevilor şi preșcolarilor Școlii Gimnaziale „Mihai Viteazul” oraşul Boldeşti-Scăeni în cadrul Programului naţional "Masă sănătoasă”.*Supus la vot,proiectul ordinii de zi, așa cum a fost suplimentat, se aprobă în unanimitate de voturi.

D.na consilier local Cioc Rodica anunță că nu participă la dezbaterea și adoptarea Proiectului de hotărâre privind prelungirea termenului în cazul unor contracte de închiriere, întrucât are un interes personal.

D.na consilier local Moraru Ana-Maria anunță că nu participă la dezbaterea și adoptarea Proiectului de hotărâre privind dezmembrarea în două loturi a unui teren situat pe Aleea Clubului, nr.11, întrucât are un interes personal.

Se trece la primul punct al ordinii de zi: Aprobarea procesului-verbal al şedinţei extraordinare a Consiliului Local Boldeşti-Scăeni din data de 13.03.2024.

Se prezintă punctele de vedere ale comisiilor de specialitate care avizează favorabil.

D-na secretar Tudor Florina Neli supune la vot procesul-verbal al şedinţei extraordinare a Consiliului Local Boldeşti-Scăeni din data de 13.03.2024, acesta se aprobă în unanimitate de voturi.

Se trece la punctul 2 al ordinii de zi: Proiect de hotărâre privind actualizarea Planului de ordine şi siguranţă publică al Poliţiei locale Boldeşti-Scăeni.

Se prezintă punctele de vedere ale comisiilor de specialitate care avizează favorabil.

Se trece la discuții pe marginea proiectului de hotărâre:

Dl. Viceprimar: Voiam să fac o observație la punctul doi, actualizarea planului de ordine, acolo apare că Jovila, în paranteză Hidro, își desfășoară activitatea pe raza orașului. Cred că ar trebui corectat. Hidro va începe să-și desfășoare activitatea. Ar trebui tăiat Hidro de acolo și lăsat Jovila. Hidro nu își desfășoară activitatea acum când aprobăm Planul de ordine și siguranță pe raza orașului, că noi îl aprobăm acum.

Dl. Predea Gheorghe: Dar e valabil și pentru viitor. Dacă vine Hidro, de aceea am scris așa.

Dl. Viceprimar: Nu știm. Putem să-l completăm. Cred că momentan ar trebui făcută o corectură.

D.na Secretar general: Atunci nu mai lăsăm societatea, scriem operatorul de apă.

Dl. Predea Gheorghe: Da, nu e nici o problemă.

Dl. Viceprimar: Încă nu îți desfășoară activitatea. Atât am avut de spus.

Proiectul de hotărâre a fost modificat conform amendamentului verbal al domnului viceprimar.

Supus la vot, Proiectul de hotărâre privind actualizarea Planului de ordine şi siguranţă publică al Poliţiei locale Boldeşti-Scăeni, se adoptă în unanimitate de voturi.

Se trece la punctul 3 al ordinii de zi: Proiect de hotărâre privind prelungirea termenului în cazul unor contracte de închiriere.

Se prezintă punctele de vedere ale comisiilor de specialitate care avizează favorabil.

Nu sunt discuții pe marginea proiectului de hotărâre.

Supus la vot, Proiectul de hotărâre privind prelungirea termenului în cazul unor contracte de închiriere, se adoptă cu 14 voturi pentru (d.na Cioc Rodica nu participă la vot întrucât are un interes personal).

Se trece la punctul 4 al ordinii de zi: Proiect de hotărâre privind prelungirea termenului în cazul contractului de închiriere nr. 4797/29.03.2018.

Se prezintă punctele de vedere ale comisiilor de specialitate care avizează favorabil.

Nu sunt discuții pe marginea proiectului de hotărâre.

Supus la vot, Proiectul de hotărâre privind prelungirea termenului în cazul contractului de închiriere nr. 4797/29.03.2018, se adoptă în unanimitate de voturi.

Se trece la punctul 5 al ordinii de zi: Proiect de hotărâre privind aprobarea prelungirii termenului in cazul contractului de închiriere nr. 7419/01.04.2021.

Se prezintă punctele de vedere ale comisiilor de specialitate care avizează favorabil.

Nu sunt discuții pe marginea proiectului de hotărâre.

Supus la vot, Proiectul de hotărâre privind aprobarea prelungirii termenului in cazul contractului de închiriere nr. 7419/01.04.2021, se adoptă în unanimitate de voturi.

Se trece la punctul 6 al ordinii de zi: Proiect de hotărâre privind dezmembrarea în două loturi a unui teren situat pe Aleea Clubului, nr.11.

Se prezintă punctele de vedere ale comisiilor de specialitate care avizează favorabil.

Nu sunt discuții pe marginea proiectului de hotărâre.

Supus la vot, Proiectul de hotărâre privind dezmembrarea în două loturi a unui teren situat pe Aleea Clubului, nr.11, se adoptă cu 14 voturi pentru (d.na Moraru Ana-Maria nu participă la vot întrucât are un interes personal).

Se trece la punctul 7 al ordinii de zi: Proiect de hotărâre privind dezmembrarea în două loturi a unui teren situat în oraș Boldești-Scăeni T5 Ps 43/1/1 nr. cad. 25800.

Se prezintă punctele de vedere ale comisiilor de specialitate care avizează favorabil.

Se trece la discuții pe marginea proiectului de hotărâre:

Dl. Predea Gheorghe: Este vorba despre terenul concesionat pentru panouri fotovoltaice, serviciul urbanism din cadrul primăriei a dat avizul conform legislației în domeniu, să ia acordul proprietarilor/vecinilor și atunci am găsit soluția aceasta tehnică să nu mai fie nevoie, să se poată rezolva problema, în sensul să-și atingă obiectivele pentru care a fost concesionat.

Supus la vot, Proiectul de hotărâre privind dezmembrarea în două loturi a unui teren situat în oraș Boldești-Scăeni T5 Ps 43/1/1 nr. cad. 25800, se adoptă în unanimitate de voturi.

Se trece la punctul 8 al ordinii de zi: Proiect de hotărâre privind concesionarea prin licitaţie publică a unui teren în suprafaţă de 883 mp situat pe Aleea Clubului.

Se prezintă punctele de vedere ale comisiilor de specialitate care avizează favorabil.

Se desemnează doamna consilier local Sandu Viorica - membru în comisia de evaluare a ofertelor depuse şi domnul consilier local Simon Petru - membru supleant.

Nu sunt discuții pe marginea proiectului de hotărâre.

Supus la vot, Proiectul de hotărâre privind concesionarea prin licitaţie publică a unui teren în suprafaţă de 883 mp situat pe Aleea Clubului, se adoptă în unanimitate de voturi.

Se trece la punctul 9 al ordinii de zi: Proiect de hotărâre privind vânzarea a două loturi de teren situate pe strada Podgoriei, nr. 11.

Se prezintă punctele de vedere ale comisiilor de specialitate care avizează favorabil.

Nu sunt discuții pe marginea proiectului de hotărâre.

Supus la vot, Proiectul de hotărâre privind vânzarea a două loturi de teren situate pe strada Podgoriei, nr. 11, se adoptă în unanimitate de voturi.

Se trece la punctul 10 al ordinii de zi: Proiect de hotărâre privind actualizarea suprafeţei de teren ce face obiectul contractului de concesiune nr. 2320/24.03.2003.

Se prezintă punctele de vedere ale comisiilor de specialitate care avizează favorabil.

Se trece la discuții pe marginea proiectului de hotărâre:

Dl. Predea Gheorghe: În urma măsurătorilor cadastrale s-a constatat o diferență de teren care urmează să fie reactualizat conform măsurătorilor.

Supus la vot, Proiectul de hotărâre privind actualizarea suprafeţei de teren ce face obiectul contractului de concesiune nr. 2320/24.03.2003, se adoptă în unanimitate de voturi.

Se trece la punctul 11 al ordinii de zi (nou introdus): Proiect de hotărâre privind aprobarea tipului de suport alimentar diferenţiat precum şi modalitatea de distribuire a acestuia elevilor şi preșcolarilor Școlii Gimnaziale „Mihai Viteazul” oraşul Boldeşti-Scăeni în cadrul Programului naţional "Masă sănătoasă”.

Se prezintă punctele de vedere ale comisiilor de specialitate care avizează favorabil.

Se trece la discuții pe marginea proiectului de hotărâre:

Dl. Predea Gheorghe: Pentru a se putea începe licitația cu privire la acest program este nevoie de acest proiect de hotărâre prin care să se aprobe tipul de suport alimentar. În acest sens s-a procedat la elaborarea proiectului de hotărâre, urmează ca dvs. să apreciați.

Dl. Viceprimar: Nu sunt probleme din punctul meu de vedere atâta timp cât se organizează licitație pentru achiziția acestui serviciu.

Dl. Tănăsescu Stelian: Ar trebui să se urgenteze un pic licitația.

Dl. Predea Gheorghe: E program pilot. Adică e experimental.

Dl. Ionescu Ștefan: Dar de ce numai în Boldești?

Dl. Predea Gheorghe: A câștigat.

[…]

D.na Secretar general: Acolo s-a făcut selecția, e aprobat prin Hotărâre de Guvern. Școlile au trimis datele cu câți elevi au…

Dl. Tănăsescu Stelian: Nu toate școlile din țară au treaba asta.

Dl. Predea Gheorghe: E experimental, să vadă dacă merge bine. Dacă nu merge bine se încheie.

D.na Secretar general: Dar în general e pentru cei mai defavorizați. Este de fapt în vederea încurajării participării la școală, să nu se mai ajungă la abandon școlar.

D.na Sandu Viorica: Numai un anumit număr de elevi o să primească?

D.na Secretar general: Nu, toți.

Dl. Tănăsescu Stelian: Inclusiv grădinița.

Dl. Biță Paul: dacă face prezența după amiază sigur vor fi toți.

Dl. Tănăsescu Stelian: Asta nu știu, probabil că cine lipsește se dă retur.

Dl. Ionescu Ștefan: Or să apară discuții.

Dl. Tănăsescu Stelian: O să aibă cred un termen de garanție de 24 ore.

Dl. Predea Gheorghe: Hai să facem licitația și după aceea…

Supus la vot, Proiectul de hotărâre privind aprobarea tipului de suport alimentar diferenţiat precum şi modalitatea de distribuire a acestuia elevilor şi preșcolarilor Școlii Gimnaziale „Mihai Viteazul” oraşul Boldeşti-Scăeni în cadrul Programului naţional "Masă sănătoasă”, se adoptă cu 14 voturi pentru și 1 vot împotrivă (dl. Ionescu Ștefan).

Se trece la punctul 12 al ordinii de zi: Prezentarea raportului anual privind starea economică, socială şi de mediu a oraşului Boldeşti-Scăeni, prezentat de dl. primar.

Consiliul local a luat act.

Se trece la punctul 13 al ordinii de zi - DIVERSE:

Domnul președinte de ședință Tănăsescu Stelian dă cuvântul celor doi invitați prezenți în sală.

a)D.na Manolache Laura – reprezentant al Asociației FLAG Prahova ia cuvântul.

Am mai fost prezentă la dvs. în ianuarie. Legat de ce facem noi, vă pot prezenta din nou lucrurile astea dacă este necesar. A venit în plus … eu am venit și cu câteva prezentări. Am extras din strategia dvs. de dezvoltare locală aferentă perioadei 2021-2027 proiectele care ar putea fi finanțate prin FLAG Prahova dacă aprobați HCL privind aderarea cu teritoriu în teritoriul eligibil al asociației noastre. Deci practic sunt proiecte care sunt proiecte frumușele care ar putea fi finanțate, însemnând că nu se percepe nici un fel de taxă, nici o cotizație la noi, doar trebuie dat un HCL privind teritoriul, să fie aprobat teritoriul, ăsta e singurul lucru.

Dl. Viceprimar: Noi am inițiat, un grup de consilieri am inițial un proiect de hotărâre, urmează să fie pus în dezbatere publică, să se obțină avizele de la compartimentele de specialitate și după aceea va fi supus atenției consiliului local și consiliul local va decide în consecință. Din punctul meu de vedere pot fi lucruri benefice aici în ceea ce am văzut și ceea ce ne-ați prezentat dvs. și dacă ne-ați puteați spune acum două-trei proiecte foarte importante că ați zis că le-ați identificat în strategia orașului? Da? Ce ați identificat exact ca să cunoască și domnii consilieri.

D.na Manolache Laura: Poate fi acel proiect în care vreți să faceți o pagină, un site de promovare a localității dvs., al orașului, pagină turistică. Pot fi dotate școlile și grădinițele.

Dl. Viceprimar: Dotate cu ce?

D.na Manolache Laura: Cu mobilier, cu echipamente. Este prezentat, deci noi am finanțat un laborator de biologie la Boldești Grădiștea. Pot fi finanțate proiectele legate de parcuri pentru copii și inclusiv parc pentru adulți, însemnând pe partea de fitness, s-au identificat și aceste lucruri la dvs. în strategie, chiar v-am pus primele pagini cu fotografii din parcul care este făcut, de fapt sunt două parcuri făcute la Bănești, unul e în continuarea celuilalt. Primul este pentru copii și în continuare prin alei este celălalt pentru adulți cu echipamente de fitness. La fel puteți pentru partea asta de protejare a mediului, aveți pentru extinderea camerelor de supraveghere, noi am finanțat și acest lucru și vom finanța în continuare camere de supraveghere video pentru localitate. Mașină de măturat, mașină de spălat, mașină de tăiat vegetație, de toaletat. Iarăși pentru parcuri aveați tot așa ceva prins acolo legat de toalete pentru spațiile verzi, deci astea sunt doar unele, eu am extras ce am găsit în strategie ca proiecte pentru implementat în viitorii ani.

D.na Secretar general: Eu ce nu am la proiectul de hotărâre și nu știu dacă aici în proiectul de hotărâre spune, având în vedere și strategia de dezvoltare locală a asociației, ca să punem în dezbatere ne trebuie și strategia.

D.na Manolache Laura: Noi vă putem trimite strategia de dezvoltare veche, pe cea care am avut-o pe perioada 2014-2020. Acum o să lucrăm la ea, am început să lucrăm dar …

D.na Secretar general: Așa era în proiectul acesta. Dacă nu aveți, atunci nu mai invocăm aici. Noi în dezbatere trebuie să punem toate documentele care sunt invocate.

Dl. Predea Gheorghe: În documentație aveți statutul asociației? Ideea e în felul următor, noi suntem asociați la foarte multe asociații și plătim foarte multe taxe. Tocmai de aceea vrem să știm foarte clar dacă e vreo taxă.

D.na Secretar general: Am discutat și d.na a zis că practic noi nu devenim membri ai asociației, ci dăm doar o hotărâre de includere în teritoriul eligibil al asociației.

Dl. Predea Gheorghe: Am înțeles, înseamnă că e fără taxă.

D.na Secretar general: Tot ce se invocă aici sunt acte normative referitoare la asociere, deci noi nu devenim membrii sau nu aderăm, dar nu m-am lămurit de unde reiese asocierea asta cu teritoriul, baza legală. Mi-ați spus dvs. de programul de acvacultură, dar de exemplu, noi atunci când am făcut GAL-ul Valea Teleajenului întâi am devenit membri în GAL și apoi am dat și o hotărâre că aparține teritoriului GAL.

D.na Manolache Laura: La noi e altfel, nu suntem GAL, la GAL toate UAT-urile care aderă trebuie să dea și pentru parteneriat. La noi nu este obligativitatea asta, la noi obligativitatea este să avem minim doar un UAT și avem obligativitatea să avem peste 50% din UAT-uri cu unități de acvacultură în teritoriu, avem obligativitatea ca cel puțin 40% din parteneri să fie persoane juridice unități de acvacultură, adică suntem un pic altfel față de un GAL, tot grup de acțiune locală ne numim, numai că nu avem această obligativitate… de exemplu, în vechea finanțare nu a avut nevoie de HCL-uri pentru teritoriu, practic trebuia doar UAT-ul care era partener la noi și în rest s-au prins orașe și comune, ele trebuind să aibă continuitate și asta a fost data trecută. Acum ni se cere și HCL-ul pentru teritoriu, dar nu este obligativitatea pentru parteneriat și nici taxe, dar și data trecută, chiar dacă am avut și partener, nu s-a perceput nici un fel de taxă pentru funcționare și nu vom percepe. Noi ne gospodărim singuri. Suntem majoritatea persoane care au lucrat în proiecte europene și știm cu ce se mănâncă. De exemplu pe vechea finanțare am aplicat pe un program operațional, pe POCU, în care noi am fost formator pentru angajații societăților, ni s-au plătit salarii și de acolo și ni s-a dat și 15% din salarii, cheltuieli, sprijin forfetar se numește, pe care noi l-am pus deoparte pentru zilele negre cum sunt acuma, pentru că la noi nu este ca la GAL, nu ni s-au dat bani pe tranziție. Acum funcționăm pe banii noștri, însemnând că o să fim finanțați după ce depunem strategia, dar repet nu se percep niciun fel de taxe.

Dl. Predea Gheorghe: Am înțeles. Dacă nu ați precizat, ne precizați încă o dată în scris legislația specifică, să știm și noi, să vedem după ce legislație funcționați, noi nu am identificat, după Ordonanța 26 a asociațiilor și fundațiilor, care e arealul acesta de care dispuneți dvs., e prevăzut undeva până când trebuie să facem treaba aceasta fără să fim asociați?

D.na Manolache Laura: Este prevăzut în statut.

Dl. Predea Gheorghe: Adică nu știm de unde să apucăm treaba…

D.na Manolache Laura: Este prevăzut în ghidul de la Ministerul…de la PAP… și am și transmis d.nei secretar inclusiv la ce pagină, în care ni se solicită exact HCL privind aderarea cu teritoriul.

D.na Secretar general: Acolo scrie, dar același tip de hotărâre l-am dat și la GAL Valea Teleajenului, dar acolo eram și membru. Că practic ghidul de ce vrea să dăm această hotărâre, că ne obligam odată cu faptul că aprobăm să fim în teritoriul eligibil să spunem și că nu vom mai fi în alt FLAG.

D.na Manolache Laura: Da.

Dl. Predea Gheorghe: E exclusivitate.

[…]

D.na Secretar general: Acolo în ghid spune…dar n-am studiat să văd cine sunt eligibilii, oricum o să trimitem proiectul de hotărâre și către compartimentul proiecte să-l analizeze.

Dl. Predea Gheorghe: Înțeleg că dvs. cu cât aveți teritoriul mai larg, cu atât aveți șanse pentru finanțare? De asta ați fost foarte interesați ca noi să fim în treaba acesta.

D.na Manolache Laura: Noi nu suntem plătiți pentru număr de populație și suprafață, noi suntem plătiți pe unități de acvacultură. La dvs. există unități de acvacultură, sunt două, erau trei dar momentan am observat că în decembrie sunt două, Cristim și încă o societate și pe lângă asta faceți și legătura între Păulești și Bucov care și acestea au unități de acvacultură. Noi suntem finanțați pe unitățile de acvacultură, dar nu înseamnă că UAT-urile trebuie să aplice pe baltă, deci se pot finanța proiecte pentru dezvoltarea comunității. Și în ce v-am dat eu în prezentare sunt proiectele care au fost finanțate în vechea strategie și să o să vedeți că nu există nici un proiect de acolo la persoane, la UAT-uri care să fie pe partea de pescuit. Sunt pentru dezvoltarea comunității, singurele care să zicem au fost sunt acele festivaluri pescărești, dar în rest tot ce a fost pe infrastructură și dotări, au fost dotare cămin cultural, parcuri, camere de supraveghere video…

Dl. Tănăsescu Stelian: Da, am înțeles.

Dl. Viceprimar: Bine. Vă mulțumim! Proiectul își urmează pașii, analizează consiliul local și …

D.na Manolache Laura: Dacă mai aveți nevoie de informații vă stau la dispoziție, aveți numărul meu de telefon și adresa de mail. Dar vă spun că e benefic și pentru orașul dvs.

b) Dl. Tănăsescu Stelian: salutăm prezența d.lui consilier județean Răzvan Constantin care am înțeles că dorește la Diverse.

Dl. Constantin Răzvan – consilier județean PNL ia cuvântul.

Dl. Constantin Răzvan: Două minute vă rețin. Sunt foarte scurt, sunt multe de spus, vreau să punctez Jovila și UAMS. Înainte de a începe cred și sunt … de fapt nu mai sunt de mult adeptul la a spune că ai noștri sunt buni, ai dvs. sunt răi și așa mai departe, dar cred că puțină decență – și aici mă uit la dl. primar și la dl. city manager – nu ar strica.

Dl. Predea Gheorghe: Eu vă rog să vă controlați, dvs. nu ați venit aici să faceți caracterizări. Vă rog foarte mult!

Dl. Constantin Răzvan: Scrie și-n regulament, nu ați respectat și o să vă explic de ce. Le iau pe rând. Jovila. Dl. city-manager dat afară și repus pe funcție că a intervenit tutela administrativă, Jovila se poate caracteriza scurt în felul următor: un fleac, v-am ciuruit. De ce spun asta, de ce m-am referit la decență în comportament, înțeleg că există un comunicat al primăriei Boldești-Scăeni în care vă lăudați cu faptul că ați câștigat, ce ați câștigat?

Dl. Predea Gheorghe: Dar nu știu ce comunicat.

Dl. Constantin Răzvan: Un comunicat. […] E redactat de dvs. că are greșeli gramaticale.

Dl. Predea Gheorghe: E posibil. Dar nu știu ce comunicat am dat.

Dl. Constantin Răzvan: Ați dat comunicat în sensul în care urmare a proceselor câștigate de UAT Boldești-Scăeni și așa mai departe…

Dl. Primar: Și de ce nu-l aduci încoace?

Dl. Predea Gheorghe: Cred că nu e al nostru. […]

Dl. Constantin Răzvan: Dvs. nu ați câștigat altceva decât…

Dl. Primar: Domnule arată-ne comunicatul.

Dl. Constantin Răzvan: E pe pagina de facebook Boldești-Scăeni.

Dl. Primar: Unde?

[…]

Dl. Viceprimar: Unde se spune că din cauza Hidro… Hidro e vinovată că nu preia sistemul, ceea ce nu e…

Dl. Constantin Răzvan: Ce ați câștigat?

[…]

Dl. Predea Gheorghe: Care e obiectul discuției de astăzi? Care e scopul?

Dl. Constantin Răzvan: D.le președinte, puteți să îl cenzurați, vă rog?

Dl. Predea Gheorghe: E pe ordinea de zi chestia asta?

Dl. Viceprimar: E la Diverse.

Dl. Predea Gheorghe: Dvs. ne perturbați activitatea.

Dl. Constantin Răzvan: Activitatea o perturbați dvs. pentru că ați fost dat afară și sunteți pe-aici, nu știu de ce.

Dl. Predea Gheorghe: Nu, nu am fost dat afară. Sunteți în eroare.

Dl. Constantin Răzvan: Tot ce ați făcut dvs. a fost să stați într-o anumită poziție în fața Jovilei, să știți. Cu capul plecat. […] Ați pus doar bețe în roate și acum veniți și spuneți că nu se poate prelua rețeaua de canalizare…

Dl. Predea Gheorghe: Dar de ce facem noi o analiză separată pe tema aceasta?

Dl. Constantin Răzvan: Pentru că Hidro nu poate să preia.

Dl. Predea Gheorghe: Nu vrea să preia sistemul de canalizare separat.

Dl. Constantin Răzvan: Hidro este pregătită și v-a și făcut adresă că poate să preia de îndată…

Dl. Primar: Culmea că nu preia.

Dl. Predea Gheorghe: Nu preia. Am fost la dl. director general cu dl. primar și nu preia.

Dl. Constantin Răzvan: Dvs. dacă ați fi făcut aceste demersuri în 29 noiembrie 2023…

Dl. Predea Gheorghe: Hai domnule, lasă-mă …nu aveți calitatea să analizați activitatea noastră.

Dl. Constantin Răzvan: Am calitatea.

[…]

Dl. Viceprimar: Are calitatea pentru că datorită dumnealui am câștigat procesul.

[…]

Dl. Tănăsescu Stelian: A câștigat procesul, are dreptul să vorbească.

[…]

Dl. Predea Gheorghe: Dacă dânsul nu face pe obiectul ordinii de zi, noi nu permitem în ședință…

Dl. Viceprimar: Și dl. Rareș Enescu a vorbit numai pe ordinea de zi? A făcut politică.

Dl. Predea Gheorghe: Face analiză la persoană, domnule n-ai făcut cutare, dar ce eu am ajuns să mă analizezi dumneata?

Dl. Tănăsescu Stelian: Vă rog să vorbiți pe rând. […]

Dl. Constantin Răzvan: Păi da dar dvs. odată ce ați fost dat afară, doar pentru că a intervenit tutela administrativă sunteți aici, ce autoritate aveți dvs. în fața acestor oameni? Nu aveți nici o autoritate.

Dl. Predea Gheorghe: Totală.

Dl. Constantin Răzvan: Totală?

Dl. Predea Gheorghe: Totală, da.

Dl. Constantin Răzvan: Cine v-a spus asta?

Dl. Predea Gheorghe: Faceți un sondaj.

Dl. Constantin Răzvan: D.na secretar, din punctul meu de vedere, nu vă spun… asta aș face dacă aș fi în locul dvs., aș da o circulară în primărie să știe toată lumea, de fapt toată lumea știe dar ar trebui scris, ce s-a întâmplat atunci cu votul, a intervenit tutela administrativă pentru că Prefectura a atacat și atunci de-asta domnul aceasta are o pâine pe masă la acest moment. Dvs. erați dat afară din decembrie 2023, ce nu!

Dl. Predea Gheorghe: Și care e problema dvs.?

Dl. Constantin Răzvan: Și atunci cum puteți dvs. … cât de mult tupeu să aveți să spuneți că aveți autoritate totală în fața acestor oameni? Oamenii aceștia sunt aleși, dvs. sunteți pus din pix…

Dl. Predea Gheorghe: Domnule președinte!

Dl. Constantin Răzvan: Ce tupeu să aveți să spuneți că aveți autoritate totală?

Dl. Predea Gheorghe: Tupeu ai dumneata, măi …

Dl. Primar: D.le avocat

Dl. Predea Gheorghe: Ai un tupeu fantastic.

Dl. Constantin Răzvan: Sunt tânăr, dar vedeți, așa cum ați spus dvs. cu această lipsă de experiență pe care mi-ați spus mie că o am…

Dl. Predea Gheorghe: Vrei să tratăm problema în particular?

Dl. Constantin Răzvan: Nu. Eu vreau să dau totul în consiliul local, consiliul local e votat de cetățeni.

Dl. Predea Gheorghe: Așa și care e problema? Eu dau concurs aici sau cum? Dau concurs? N-ai nici un drept domnule!

[…]

Dl. Tănăsescu Stelian: În calitate de consilier județean cum a fost și dl. Rareș Enescu.

Dl. Viceprimar: Și cetățean al orașului. E cetățean al orașului. Dl. Rareș Enescu nu e cetățean al orașului.

Dl. Constantin Răzvan: Sunt cetățean al orașului și sunt nemulțumit că sunteți aici pentru că ați fost dat afară!

Dl. Predea Gheorghe: Foarte bine! Faceți un protest.

Dl. Constantin Răzvan: Așa, asta unu! Încă o dată, […] și în raport cu UAMS-ul, să știți că nu aveți dvs. nici o … înțeleg că dl. primar a spus, corectați-mă dacă greșesc domnule primar, cum că vreți să desființați UAMS-ul sau nu știu cum. Într-o ședință…dacă greșesc, îmi cer scuze.

Dl. Predea Gheorghe: Sunteți în eroare.

Dl. Constantin Răzvan: Corectați-mă dacă greșesc.

Dl. Primar: De aceea am luat niște fonduri de la Petrom pentru renovare.

Dl. Constantin Răzvan: Și acum înțeleg că este un pic de zarvă …

Dl. Primar: Ați înțeles d-le avocat, de aceea am luat fonduri de la Petrom pentru renovare.

[…]

Dl. Constantin Răzvan: Vreau să închei… înțeleg că este un pic de tevatură în sensul în care dvs. ați făcut anumite demersuri să obțineți de la Consiliul Județean niște fonduri pentru funcționarea UAMS-ului.

Dl. Primar: Cum era și înainte.

Dl. Constantin Răzvan: Cum a fost și înainte, asta vreau să spun. Întotdeauna, în 2015, 2014, 2017, până în prezent, UAMS-ul a fost finanțat de Consiliul Județean. Dvs. nu ați făcut nimic, pentru că se zvonește că au fost negocieri intense. Nu a fost nici o negociere, cum a fost și înainte cum bine ați menționat, așa există și de patru ani încoace finanțare pentru UAMS. Ceea ce într-adevăr ați făcut dvs. a fost să faceți un proiect prost de buget pentru că la trei săptămâni după ce ați adoptat bugetul ați rămas fără finanțare. Asta nu după 3-6 luni. Asta ați făcut. N-ați făcut negociere. Asta vroiam să vă spun.

Dl. Predea Gheorghe: Aveți o expertiză extraordinară în domeniul economic.

Dl. Constantin Răzvan: D.le Predea, ați fost dat afară.

Dl. Predea Gheorghe: Nu-i problemă, faceți un sondaj. Ca să dormiți noaptea liniștit, faceți sondaj.

[…]

Dl. Tănăsescu Stelian: Mulțumim.

Dl. Predea Gheorghe: Vă mai așteptăm data viitoare tot cu Jovila…

Dl. Constantin Răzvan: Pregătiți-vă că pe 3 îi evacuăm și vă ceartă … pe 3 săptămâna viitoare.

Dl. Predea Gheorghe: S-ar putea să aveți o surpriză.

c)Se prezintă cererea înregistrată sub nr.2573/15.02.2024 prin care dl. Pană Dănuț solicită concesionarea unui teren aflat în capătul străzii Distilării în vederea igienizării, plantării de arbori și a construirii unei hale demontabile fără fundație în care va desfășura activități fără zgomot.

Dl. Gică Daniel Dumitrache - arhitect-șef al orașului a întocmit punct de vedere prin care arată că terenul în cauză nu poate fi concesionat în vederea edificării unei hale industriale.

d)Se prezintă referatul nr.234/22.03.2024 prin care Comitetul Director al Clubului Sportiv orășenesc Boldești-Scăeni aduce la cunoștința consiliului local că nu au fost găsite motive sau fapte culpabile pentru ca dl. Dumitrescu Emil, președinte onorific al clubului, să fie înlocuit din funcție așa cum s-a cerut printr-un memoriu prezentat anterior consiliului.

Consiliul local a luat act.

e)Se prezintă răspunsul înaintat de dl. Breană Petre Dragoș la solicitarea nr. 4504/18.03.2024 formulată de un grup de consilieri locali. Aceștia au solicitat comisiei de inventariere o informare asupra stadiului procesului de inventariere, predare-preluare a sistemului public de apă și canalizare și ce obiective din etapa I au fost îndeplinite până la data solicitării.

Dl. Breană Petre Dragoș a răspuns că Primarul orașului are competența de a dispune comisiei de inventariere să realizeze rapoarte/informări privind activitatea sa.

Dl. Predea Gheorghe: Cu alte cuvinte consilierii locali nu pot să cheme la ordin persoane din cadrul aparatului de specialitate al primarului. Deci dacă dvs. aveți o problemă, vă adresați primarului orașului, primarul orașului are obligația să vă informeze.

D.na Moraru Ana-Maria: Așa o să facem. O refacem.

Dl. Viceprimar: Da., asta ca să mai tragem de timp.

D.na Moraru Ana-Maria: Nici o problemă.

[…]

Dl. Viceprimar: Normal era să vină dl. Breană, că nu era nici o problemă, ne spunea …

Dl. Predea Gheorghe: Dacă venea azi dl. Breană, poimâine chemați nu știu pe care…

Dl. Viceprimar: Vrem să fim informați că ne-am ocupat de treaba asta și …

Dl. Predea Gheorghe: Informarea se face prin primarul orașului.

Dl. Viceprimar: Am mai făcut alte solicitări, alte adrese și ni s-au dat răspunsuri evazive.

Dl. Predea Gheorghe: E opinia dvs.

Dl. Viceprimar: Total evazive.

Domnul Tănăsescu Stelian-Horațiu declară închise lucrările şedinţei ordinare de astăzi 26.03.2024.

Prezentul proces-verbal a fost aprobat în ședința ordinară din data de 25.04.2024.

PREŞEDINTE DE ŞEDINŢĂ, SECRETAR GENERAL,

Tănăsescu Stelian-Horațiu Tudor Florina-Neli